ai4bharat/Pralekha huggingface dataset:
युवा व्यवहार आणि क्रीडा मंत्रालय
पटियाला येथील एनआयएसमध्ये 13 कोटी रुपयांच्या पायाभूत सुविधा प्रकल्पांचे केंद्रीय युवा व्यवहार आणि क्रीडा मंत्री अनुराग सिंह ठाकूर यांच्या हस्ते उद्घाटन
केंद्रीय मंत्र्यांनी आगामी आशियाई क्रीडा स्पर्धांमध्ये सहभागी होणाऱ्या खेळाडूंशीही साधला संवाद
नवी दिल्ली, 28 ऑगस्ट 2023
केंद्रीय युवा व्यवहार आणि क्रीडा मंत्री अनुराग सिंह ठाकूर यांनी आज पटियाला येथील नेताजी सुभाष राष्ट्रीय क्रीडा संस्थेला  भेट दिली. एनआयएसचे वरिष्ठ कार्यकारी संचालक कर्नल राज सिंह बिश्नोई आणि इतर मान्यवरांनी त्यांचे स्वागत केले. क्रीडा पायाभूत सुविधांच्या बळकटीकरणाच्या उद्देशाने अनेक नूतनीकरण प्रकल्पांचे उद्घाटन करण्याबरोबरच त्यांनी मुष्टियुद्ध, अॅथलेटिक्स आणि कबड्डी या आशियाई क्रीडा स्पर्धेत सहभागी झालेल्या खेळाडूंशी संवाद साधला.
केंद्रीय मंत्र्यांनी 13 कोटी रुपयांच्या प्रकल्पांचे उद्घाटन केले यात अत्याधुनिक वेटलिफ्टिंग हॉल, तंदुरुस्ती केंद्र , आधुनिक वसतिगृहे आणि अतिथीगृह यांचा समावेश आहे. भारतीय वेट लिफ्टिंग महासंघाचे अध्यक्ष सहदेव यादव हे देखील उद्घाटनप्रसंगी उपस्थित होते.
अनौपचारिक संवादात क्रीडा मंत्र्यांनी खेळाडूंशी त्यांच्या आशियाई क्रीडा स्पर्धांच्या तयारीबद्दल चर्चा केली आणि आगामी आशियाई क्रीडा स्पर्धांसाठी त्यांची कौशल्ये आणि मानसिक लवचिकता सुधारण्यासाठी प्रेरणा दिली. तयारीदरम्यान खेळाडूंना येणाऱ्या प्रत्येक लॉजिस्टिक समस्यांबाबत त्यांनी चर्चा केली.
सुधारित सुविधा आणि पायाभूत सुविधांबद्दल खेळाडूंनी समाधान व्यक्त केले.यंदा आशियाई क्रीडा स्पर्धांच्या पदकतालिकेत नवी उंची गाठण्याच्या भारताच्या क्षमतेवर अनुराग ठाकूर यांनी विश्वास व्यक्त केला. ठाकूर म्हणाले की, “गेल्या काही वर्षांपासून भारताने सर्व क्रीडा स्पर्धांमध्ये उत्कृष्ट कामगिरी केली आहे. आज आपले खेळाडू जागतिक स्तरावर भारताचे नाव उंचावत आहेत. मला पूर्ण विश्वास आहे की ,आगामी आशियाई क्रीडा स्पर्धेतही भारत पदकतालिकेत उत्कृष्ट कामगिरी करेल.”
राष्ट्राला अभिमान वाटावा म्हणून झटणाऱ्या क्रीडापटूंसोबत मंत्र्यांनी साधलेल्या संवादाने क्रीडापटूंमध्ये दृढनिश्चय आणि नवी ऊर्जा संचारली. तत्पूर्वी आज सकाळी केंद्रीय मंत्र्यांनी आयएएसईआर मोहाली येथील रोजगार मेळाव्यात नियुक्ती पत्रे प्रदान केली.S.Kane/S.Chavan/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 53
पंतप्रधान कार्यालय
भारताच्या उपराष्ट्रपतीपदी जगदीप धनखड यांची निवड झाल्याबद्दल पंतप्रधानांनी त्यांचे अभिनंदन केले
भारताचे उपराष्ट्रपती म्हणून जगदीप धनखड यांची निवड झाल्याबद्दल पंतप्रधान नरेंद्र मोदी यांनी त्यांचे अभिनंदन केले आहे.
ट्वीट संदेशांच्या मालिकेत पंतप्रधान म्हणाले;
“पक्षमर्यादांच्या पलीकडे जाऊन निर्णायक पाठिंब्यासह जगदीप धनखड यांची भारताच्या उपराष्ट्रपतीपदी निवड झाल्याबद्दल त्यांचे अभिनंदन. ते उपराष्ट्रपती म्हणून अत्यंत उत्कृष्ट कार्य करतील असा विश्वास मला वाटतो. @jdhankhar1 यांची बुद्धिमत्ता आणि विद्वत्ता यांचा आपल्या देशाला प्रचंड लाभ होईल.”
“जगदीप धनखड यांना मतदान करणाऱ्या सर्व खासदारांचे मी आभार मानतो. भारताच्या स्वातंत्र्याचा अमृतमहोत्सव साजरा होत असतानाच, कायद्याचे उत्कृष्ट ज्ञान आणि बौद्धिक संपदा असणारा शेतकरी पुत्र देशाला उपराष्ट्रपती म्हणून लाभला आहे याचा आम्हांला अभिमान वाटतो.”
पंतप्रधान कार्यालय
मॉरीशयमधले ईएनटी रुग्णालय आणि मेट्रो एक्सप्रेसचे संयुक्त उद्घाटन
नवी दिल्ली, 3 ऑक्टोबर 2019
मॉरिशसमधले नवे कान, नाक, घसा रुग्णालय आणि मेट्रो एक्सप्रेसचे उद्घाटन पंतप्रधान नरेंद्र मोदी आणि मॉरीशसचे पंतप्रधान प्रविंद जगन्नाथ यांनी आज व्हिडिओ लिंकद्वारे उद्घाटन केले.
दोन्ही देशांमधले संबंध अधिक दृढ करण्यात तसेच मॉरीशसच्या नागरिकांचे जीवनमान अधिक उंचावण्यासाठी मेट्रो आणि आरोग्य प्रकल्प यांचे महत्व पंतप्रधानांनी अधोरेखित केले. हिंदी महासागरात व्हिडिओ लिंकच्या माध्यमातून भारत आणि मॉरीशसच्या नेत्यांना एकत्र आणणारा हा पहिलाच कार्यक्रम असल्याचेही पंतप्रधानांनी नमूद केले.
मॉरीशसमधल्या बहुप्रतिक्षित मेट्रो प्रकल्पामुळे तिथे सार्वजनिक वाहतुकीचे चित्र बदलून जलद आणि स्वच्छ वाहतूक उपलब्ध होईल. ऊर्जा बचतीत सक्षम कान, नाक, घसा रुग्णालयामुळे गुणवत्तापूर्ण आरोग्य सेवा विस्तारण्यास साहाय्य मिळणार असून, लोकांना त्याचा लाभ मिळणार आहे. मॉरीशसमधले हे पहिले कागदविरहित, ई-रुग्णालय आहे.
भारताकडून मिळत असलेल्या सहकार्यासाठी तसेच मॉरीशसमधल्या विकास कामातील सहकार्यासाठी पंतप्रधान जगन्नाथ यांनी आभार मानले. या दोन्ही लोकाभिमुख प्रकल्पांची वेळेत अंमलबजावणी होत असल्याबद्दल त्यांनी सर्व संबंधितांचे कौतुक केले.
अनुदानाद्वारे क्षेत्र आरोग्य केंद्रे आणि उपचार केंद्रे तसेच मूत्रपिंडासंबंधीच्या एककाच्या बांधणीत मॉरीशसला साहाय्य करण्याचा भारत सरकारचा निर्णयही पंतप्रधान मोदी यांनी यावेळी सांगितला.
दोन्ही देशांमधल्या नागरिकांच्या कल्याणासाठी आणि हिंदी महासागर क्षेत्र तसेच जगात शांती आणि समृद्धीसाठी वृद्धिंगत होत असलेल्या भारत-मॉरीशस संबंधांचे दोन्ही नेत्यांनी कौतुक केले.
N.Sapre/S.Kakade/D.Rane
(Visitor Counter : 69
वाणिज्य आणि उदयोग मंत्रालय
राष्ट्रीय बौद्धिक संपदा जागरूकता अभियानांतर्गत दहा लाख विद्यार्थ्यांना प्रशिक्षण
28 राज्य आणि सात केंद्रशासित प्रदेशात मधल्या 3662 शैक्षणिक संस्थांचा समावेश
नवी दिल्ली, 11 ऑगस्ट 2022
राष्ट्रीय बौद्धिक संपदा जागरूकता अभियानांतर्गत 10 लाख मुलांना बौद्धिक संपदा जागरूकता आणि मूलभूत प्रशिक्षण देण्याचे लक्ष्य 15 ऑगस्ट 2022 या मुदतीपूर्वीच 31 जुलै 2022 रोजी साध्य करण्यात आले.
बौद्धिक संपदा जागरूकता आणि मूलभूत प्रशिक्षणासाठी स्वातंत्र्याच्या अमृतमहोत्सवाचा एक भाग म्हणून 8 डिसेंबर 2021 रोजी राष्ट्रीय बौद्धिक संपदा जागरूकता अभियान सुरू करण्यात आले. हा उपक्रम वाणिज्य आणि उद्योग मंत्रालयाच्या पेटंट्स,डिझाइन्स,आणि ट्रेड मार्क्स महानियंत्रकांच्या बौद्धिक संपदा कार्यालयातर्फे राबवला जातो.
08 डिसेंबर 2021 ते 31 जुलै 2022 या दरम्यान अनेक मैलाचे दगड उपक्रमात साध्य करण्यात आले त्याचा तपशील पुढील प्रमाणे...
1. हा कार्यक्रमात सहभागी झालेले एकूण प्रशिक्षणार्थी विद्यार्थी -10, 05, 272
2. एकूण सहभागी शैक्षणिक संस्था-3662
3. भौगोलिक विस्तार-28 राज्य आणि सात केंद्रशासित प्रदेश
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
S.Kulkarni/S.Mohite/P.Malandkar
(Visitor Counter : 265
पर्यटन मंत्रालय
संयुक्त अरब अमिरातीमध्ये दुबई येथे 1 ते 4 मे 2023 या कालावधीत सुरु असलेल्या एटीएम अर्थात अरेबियन पर्यटन बाजार या उपक्रमात केंद्रीय पर्यटन मंत्रालयाचा सहभाग
या कार्यक्रमात पर्यटन मंत्रालयातर्फे “अतुल्य भारत” आणि “भारतभेटीचे वर्ष 2023”या अभियानांवर आधारित सादरीकरणे आयोजित
नवी दिल्ली, 2 मे 2023
संयुक्त अरब अमिरातीमध्ये दुबई येथे 1 ते 4 मे 2023 या कालावधीत सुरु असलेल्या एटीएम अर्थात अरेबियन पर्यटन बाजार, 2023 या उपक्रमात केंद्रीय पर्यटन मंत्रालय सहभागी झाले आहे. अरेबियन पर्यटन बाजार हा प्रवास आणि पर्यटन क्षेत्राशी संबंधित प्रमुख जागतिक कार्यक्रमांपैकी एक असून जगभरातून अभ्यागत आणि प्रदर्शक त्यात सहभागी होत असतात. अरेबियन पर्यटन बाजार, 2023 या कार्यक्रमात भारताचा सहभाग हे मध्यपूर्वेकडील तसेच उत्तर आफ्रिकेतील देशांमध्ये भारताला सर्वाधिक पसंतीचे पर्यटनस्थळ म्हणून नावारूपाला आणण्याच्या दिशेने उचललेले महत्त्वाचे पाऊल आहे. भारतातील वैविध्यपूर्ण संस्कृती, वारसा, खाद्यसंस्कृती तसेच निसर्ग सौंदर्य, साहसी पर्यटन स्थळे, एमआयसीई, चैन, वन्यजीवन, स्वास्थ्य या घटकांमुळे पर्यटनातून अद्वितीय तसेच अस्सल अनुभवांच्या शोधात असणाऱ्या जगभरातील पर्यटकांमध्ये भारत लोकप्रिय आहे.
या कार्यक्रमात केंद्रीय पर्यटन मंत्रालय “अतुल्य भारत” या संकल्पनेचे सादरीकरण करत असून या कार्यक्रमात भारतभेटीचे वर्ष 2023 या अभियानाची सुरुवात करण्यात आली आहे. या अभियानाच्या माध्यमातून भारतातील पर्यटनाचे वैविध्यपूर्ण पर्याय तसेच शाश्वत पर्यटन पद्धती राबवण्याप्रति देशाची कटिबद्धता यावर भर देण्यात आला आहे. भारतीय विभागाला भेट देणाऱ्यांना देशातील युनेस्कोची जागतिक वारसा स्थळे, वन्यजीव अभयारण्ये तसेच अध्यात्मिक ठिकाणांसह भारताच्या समृध्द सांस्कृतिक तसेच नैसर्गिक वारशाचे दर्शन घडेल.
या कार्यक्रमातील सहभागामुळे केंद्रीय पर्यटन मंत्रालयाला, मध्यपूर्व तसेच उत्तर आफ्रिकेतील पर्यटन क्षेत्रातील एजंट, सहल संचालक, विमान कंपन्या तसेच माध्यम प्रतिनिधींसह समग्र पर्यटन उद्योगाशी असलेले भारताचे संबंध आणखी मजबूत करण्याची संधी मिळेल.या कार्यक्रमाच्या कालावधीत देशाचे प्रतिनिधीमंडळ विविध संबंधविस्तार विषयक कार्यक्रम, व्यापारी संस्थांदरम्यान होणाऱ्या बैठका तसेच माध्यमांशी संवाद अशा विविध उपक्रमांमध्ये सहभागी होऊन भारताला पर्यटनस्थळ म्हणून प्रसिध्द करण्यासाठी आणि या उद्योगातील भागधारकांशी भागीदारी संबंध प्रस्थापित करण्यासाठी प्रयत्न करेल.
भारताचा अरेबियन पर्यटन बाजार 2023 या कार्यक्रमातील सहभाग पर्यटन क्षेत्राला देशाचा आर्थिक विकास आणि रोजगार निर्मिती यांची प्रेरक शक्ती म्हणून प्रोत्साहन देण्याच्या देशाच्या वचनबद्धतेला अधोरेखित करतो. भारतातील पर्यटनसंबंधित पायाभूत सुविधांमध्ये सुधारणा करण्यासाठी तसेच भारताला जागतिक दर्जाचे पर्यटन स्थळ म्हणून विकसित करण्यासाठी भारत सरकार कटिबद्ध आहे.
दुबईमध्ये भरलेल्या या अरेबियन पर्यटन बाजार 2023 मधील भारतीय विभागाचे उद्घाटन 1 मे 2023 रोजी झाले.
भारतातील 65 हून अधिक राज्य पर्यटन विभाग तसेच केंद्रशासित विभागांतील पर्यटन प्रशासन, सहल संचालक, हॉटेलच्या साखळ्या, विमान कंपन्या इत्यादींचा अरेबियन पर्यटन बाजार 2023 मधील सशक्त सहभागामुळे मध्यपूर्वेतील देशांतील प्रवाशांच्या भारतभेटीला चालना मिळेल अशी अपेक्षा आहे. एटीएम हा उपक्रम भारतीय पर्यटन उद्योगातील भागधारकांना जागतिक प्रवासी व्यापार क्षेत्राशी जोडले जाण्यासाठी आणि भारतातील पर्यटनाला अधिक चालना देण्यासाठी आवश्यक संधी उपलब्ध करून देत आहे.
S.Patil/S.Chitnis/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 111
माहिती आणि प्रसारण मंत्रालय
आपल्या चित्रपटाची कथा काळाच्या पुढे: प्रतिमा जोशी
पणजी, 26 नोव्हेंबर 2018
गोव्यात पणजी येथे 49 व्या इफ्फीमधे इंडियन पॅनोरमात फिचर फिल्मच्या तीन दिग्दर्शकांनी पत्रकार परिषद घेतली. ‘पेराम्बू’चे दिग्दर्शक राम, ‘इ मा याउ’ चे दिग्दर्शक लीजो जोस पेलीस्सरी आणि ‘आम्ही दोघी’ या चित्रपटाच्या दिग्दर्शक प्रतिमा जोशी या पत्रकार परिषदेत सहभागी झाल्या होत्या. ‘पेराम्बू’ या राम यांनी दिग्दर्शित केलेल्या या तमिळ चित्रपटाला रसिकांची प्रशंसा लाभली. दिव्यांग मूल आणि त्याचे पालकत्व या समस्येभोवती हा चित्रपट असल्याचे राम यांनी सांगितले. भारतीय प्रेक्षक हा प्रगल्भ असून चित्रपटाचा एक कलाकृती म्हणून तो आनंद घेतो. आपल्याला आव्हान वाटणाऱ्या विषयांवर चित्रपट निर्मिती करायला अधिक भावतं असे त्यांनी या संदर्भातल्या प्रश्नाला उत्तर देतांना सांगितले.
प्रादेशिक, राष्ट्रीय, व्यावसायिक आणि समांतर अशी चित्रपटांची वर्गवारी न करता उत्तम चित्रपट आणि वाईट चित्रपट अशी वर्गवारी हवी असे मत पेलीस्सरी यांनी व्यक्त केले. आपल्या चित्रपटात केवळ 30 ते 40 सेकंद संगीताचा उपयोग केला आहे. मात्र, सभोवतालचा आवाज हेच संगीत असल्याचे ते म्हणाले.
‘आम्ही दोघी’ हा चित्रपट म्हणजे एक युवती आणि वयानं तिच्यापेक्षा फारशी मोठी नसलेली तिची सावत्र आई यांच्यातल्या भावबंधाचा 1973 मधल्या कथेवर आधारित हा चित्रपट असला तरी त्याची कथा काळाच्या पुढेच आहे असे चित्रपटाच्या दिग्दर्शक प्रतिमा जोशी यांनी सांगितले. चित्रपटातल्या योग्य भूमिकेसाठी योग्य अभिनेत्यांची निवड या संदर्भात प्रश्न विचारला असता कथानक वाचायला सुरुवात करताच त्या भूमिकेसाठी योग्य चेहरा आपल्या मनात साकारतो असे त्यांनी सांगितले.
पार्श्वभूमी:-
- पेराम्बू
राम यांनी लिहिलेल्या आणि दिग्दर्शित केलेल्या या तमिळ चित्रपटात प्रसिद्ध अभिनेते मामुटी यांनी भूमिका साकारली आहे. वडील आणि मुलगी यांच्यातल्या भावनिक नाट्यावर हा चित्रपट आहे.
- इ मा याउ
मृत्यू आणि त्याचा मानवी जीवनावर होणार परिणाम उपरोधिक पद्धतीने या चित्रपटात मांडण्यात आला आहे. या चित्रपटासाठी चित्रपटाचे दिग्दर्शक पेलीस्सरी यांना सर्वोत्कृष्ट दिग्दर्शक म्हणून 48 व्या केरळ राज्य पुरस्काराने गौरवण्यात आले आहे.
- आम्ही दोघी
गौरी देशपांडे यांच्या ‘पाऊस आला मोठा’ या कथेवर हा चित्रपट असून ही केवळ दोन महिलांची कथा नव्हे. या चित्रपटाद्वारे नातेसंबंधांतला नवा दृष्टीकोन आणि त्यामुळे व्यक्तीमत्वाला येणारा आकार प्रतिमा जोशी यांनी पडद्यावर यशस्वीरित्या सादर केला आहे. आईविना वाढलेल्या सावित्री सरदेसाईचे वडीलही अनेकदा घरापासून दूरच असत. अशा वातावरणात वाढलेली सावित्री आपल्या आयुष्यात व्यवहारी आहे मात्र तिच्या वडिलांनी पुनर्विवाह केल्यानंतर तिच्या आयुष्याचे बदलणारे गणित या चित्रपटाद्वारे पडद्यावर साकारण्यात आले आहे.
B. Gokhale/N.Chitale/P.Malandkar
(Visitor Counter : 111
सुक्ष्म, लघु आणि मध्यम उदयोग मंत्रालय
लेह येथे जगातील सर्वात मोठ्या भारतीय राष्ट्रध्वजाचे प्रदर्शन करत खादीने महात्मा गांधींना वाहिली श्रद्धांजली
राष्ट्राभिमान आणि देशभक्ती, भारतीयत्वाची एकत्रित उर्जा आणि खादीच्या कारागिरीचा वारसा यांनी आज लेह येथे प्रदर्शित करण्यात आलेल्या, जगातील सर्वात मोठ्या भारतीय राष्ट्रध्वजाला सलाम करण्यासाठी संपूर्ण देशाला एकत्र आणले. सर्वात पर्यावरण-स्नेही कापड म्हणून ओळखल्या जाणाऱ्या खादीची देणगी जगाला देणाऱ्या महात्मा गांधीजींना सर्वात मोठी आदरांजली वाहण्याच्या उद्देशाने केव्हीआयसी अर्थात खादी आणि ग्रामोद्योग महामंडळाने हा स्मारकरुपी भव्य राष्ट्रध्वज तयार केला आहे.
या राष्ट्रध्वजाचे अनावरण लडाखचे नायब राज्यपाल आर.के.माथुर यांनी केले. या प्रसंगी बोलताना ते म्हणाले की हा स्मारकरुपी राष्ट्रध्वज देशभक्तीच्या प्रेरणेने प्रत्येक भारतीयाला एकत्र बांधून ठेवेल. केव्हीआयसीचे अध्यक्ष विनय कुमार सक्सेना, लडाखमधील संसद सदस्य जे टी नामग्याल आणि भारतीय लष्कर प्रमुख एमएम नरवणे या कार्यक्रमाला उपस्थित होते.
हा स्मारकरुपी भव्य राष्ट्रध्वज 225 फूट लांब, 150 फूट रुंद आहे आणि त्याचे वजन  1400 किलो आहे.खादीचे काम करणारे कारागीर आणि संबंधित कामगारांनी जवळजवळ 3500 तास अतिरिक्त काम करून हा भव्य राष्ट्रध्वज तयार केला आहे. एकूण 33,750 चौरस फूट क्षेत्रफळ असलेला हा विशाल ध्वज तयार करण्यासाठी 4600 मीटर इतक्या प्रचंड लांबीचे हाताने विणलेले खादीचे तागे वापरण्यात आले. या राष्ट्रध्वजावरील अशोक चक्राचा व्यास 30 फूट आहे. हा राष्ट्रध्वज तयार करण्यासाठी 70 खादी कारागीर 49 दिवस काम करीत होते.
देशाला स्वातंत्र्य मिळवून 75 वर्षे पूर्ण होत असल्यामुळे देशाच्या ‘स्वातंत्र्यप्राप्तीचा अमृत महोत्सव’ साजरा करण्यासाठी केव्हीआयसीने या प्रचंड ध्वजाची संकल्पना आखली आणि त्यानुसार हा राष्ट्रध्वज तयार करण्यात आला. राष्ट्रध्वजाची हाताळणी तसेच प्रदर्शन अत्यंत काळजीपूर्वक आणि अचूकतेने होणे आवश्यक असल्यामुळे केव्हीआयसीने हा राष्ट्रध्वज भारतीय लष्कराकडे सुपूर्द केला. लष्कराच्या जवानांनी मुख्य लेह शहरातील उंच डोंगरमाथ्यावर हा राष्ट्रध्वज प्रदर्शित केला. या राष्ट्रध्वजाला जमिनीचा स्पर्श होऊ देऊ नये म्हणून लष्कराने ध्वज प्रदर्शित करण्यासाठी चौकटीचा वापर केला आहे.
या ध्वजाला चारही बाजूंनी नेफा जोडण्यात आला असून त्यासाठी 12 मिलीमीटरची दोरी वापरण्यात आली आहे. या ध्वजासाठी वरच्या आणि खालच्या बाजूला प्रत्येकी 3 तसेच डाव्या आणि उजव्या बाजूला प्रत्येकी 3 अशा उच्च दर्जाच्या एकूण 12 नायलॉन दोऱ्या वापरण्यात आल्या असून त्यांनी सुमारे 3000 किलो वजन घेण्याच्या क्षमतेसह ध्वजाचे वजन विभागून घेतले आहे.
तसेच, यापैकी प्रत्येक दोरीला दोन्ही बाजूंना फास ठेवण्यात आले असून त्यांच्या मदतीने ध्वजाचे वजन एकत्रितपणे पेलता येते आहे. ध्वजाचे सर्व भाग एकमेकांना जोडून शिवून घेतले आहेत आणि नेफ्यामधील दोरी दिसणार नाही अशा बेताने हे जोड शिवण्यात आले आहेत. नेफ्याची आतली किनार रासायनिक लेप लावलेल्या खादीच्या तुकड्यापासून तयार केली आहे जेणेकरून दोऱ्या हलताना होणारे घर्षण कमी होईल आणि ध्वजाच्या कापडाची हानी होणार नाही. राष्ट्रध्वजाच्या रंगांमध्ये मिसळून जाण्यासाठी नेफा देखील तिरंगीच वापरण्यात आला आहे.
जलशक्ती मंत्रालय
जल शक्ती मंत्रालयातील पेयजल आणि स्वच्छता विभाग, 2 ऑक्टोबर 2022 रोजी स्वच्छ भारत दिवस साजरा करणार
राष्ट्रपती द्रौपदी मुर्मू प्रमुख पाहुण्या म्हणून सोहळ्याचे अध्यक्षस्थान भूषवणार
नवी दिल्ली, 30 सप्टेंबर 2022
जलशक्ती मंत्रालयांतर्गत येणारा पेयजल आणि स्वच्छता विभाग 2 ऑक्टोबर 2022 रोजी राष्ट्रपिता महात्मा गांधी यांची जयंती स्वच्छ भारत दिवस म्हणून साजरी करणार आहे.
विभागातर्फे 2 ऑक्टोबर 2022 रोजी विज्ञान भवन येथे दिवसभराचा कार्यक्रम आयोजित करण्यात आला आहे. राष्ट्रपती द्रौपदी मुर्मू,प्रमुख पाहुण्या म्हणून सोहळ्याच्या अध्यक्षस्थानी असतील. केंद्रीय ग्रामीण विकास आणि पंचायती राज मंत्री गिरीराज सिंह, केंद्रीय जलशक्ती मंत्री गजेंद्रसिंह शेखावत, जलशक्ती आणि अन्न प्रक्रिया उद्योग राज्यमंत्री प्रल्हाद सिंग पटेल, आणि जलशक्ती आणि आदिवासी व्यवहार राज्यमंत्री बिश्वेश्वर तुडू या कार्यक्रमाला उपस्थित राहतील.
या कार्यक्रमात,केंद्रीय जलशक्ती मंत्री राष्ट्रपतींसमोर स्वच्छ सर्वेक्षण ग्रामीण  2022 अहवाल सादर करतील. 2018 पासून विभाग स्वच्छ सर्वेक्षण आयोजित करत आहे. स्वच्छ सर्वेक्षण अहवालात क्रमवारी, क्षेत्रीय सर्वेक्षण, मूल्यांकन आणि नागरिकांच्या धारणा यांचा तपशील दिला जाईल. या व्यतिरिक्त, स्वच्छ सर्वेक्षण ग्रामीण 2023 शी संबंधित तपशील देखील सामायिक केले जातील.
स्वच्छ सर्वेक्षण ग्रामीण 2022 आणि जल जीवन अभियान यांच्या कार्यक्षमता मूल्यांकन अहवालाच्या निष्कर्षांवर आधारित, विभागाच्या दोन मोहिमांची अंमलबजावणी आणि प्रगतीच्या आधारे , सर्वोत्तम कामगिरी करणाऱ्या राज्ये/केंद्रशासित प्रदेश आणि जिल्ह्यांचा सत्कार, 2 ऑक्टोबर 2022 रोजी होणाऱ्या कार्यक्रमातकेला जाईल.
या कार्यक्रमात जल जीवन सर्वेक्षण 2023 चा प्रारंभदेखील केला जाईल. सर्वेक्षणातून सर्व ‘हर घर जल’ गावांमध्ये नळ जोडणीच्या कार्यात्मकतेबाबत सांगितले जाईल.
या प्रसंगी विभाग दोन मोहिमा देखील सुरू करेल:
- विष्ठा गाळ सुधारित व्यवस्थापनाच्या दिशेने घरांमध्ये दोन खड्ड्यांच्या शौचालयाला प्रोत्साहन देण्यासाठी "टू ट्वीन पिट पुनरुत्थान अभियान". या मोहिमेची सांगता जागतिक शौचालय दिनी म्हणजेच19 नोव्हेंबर 2022 रोजी होईल.
- ‘स्वच्छ जल से सुरक्षा’: पाण्याच्या गुणवत्तेवर आधारित स्वच्छ पाण्याद्वारे सुरक्षा या मोहिमेमुळे स्वच्छ आणि सुरक्षित पिण्याच्या पाण्याच्या महत्त्वाविषयी जागरूकता निर्माण करण्यात मदत होईल आणि ग्रामीण घरांमध्ये पुरवल्या जाणार्या पाण्याच्या गुणवत्तेवर लक्ष ठेवण्यास मदत होईल.S.Kane/S.Kakade/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 148
पंतप्रधान कार्यालय
भारतरत्न नानाजी देशमुख यांच्या जयंतीनिमित्त पंतप्रधानांनी वाहिली आदरांजली
भारतरत्न नानाजी देशमुख यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली अर्पण केली आहे.
एका ट्विटमध्ये पंतप्रधान म्हणाले;
"भारतरत्न नानाजी देशमुख यांना जयंतीनिमित्त विनम्र अभिवादन. ग्रामीण भारत आणि शेतीबद्दलची त्यांची मोठी समज त्यांच्या कार्यातून दिसून येते.ते एक उत्कृष्ट विचारवंत होते."
भारतीय निवडणूक आयोग
केंद्रीय गृहसचिवांची निवडणूक आयोगाबरोबर बैठक
भारतीय निवडणूक आयोगाने आज 12 जानेवारी, 2021 रोजी निर्वाचन सदन येथे केंद्रीय गृहसचिव अजय भल्ला यांच्याशी संवाद साधला.
आसाम, केरळ, तमिळनाडू आणि पश्चिम बंगाल या राज्यांतील तसेच पुद्दुचेरी या केंद्रशासित प्रदेशातील आगामी विधानसभा निवडणुकांसाठी केंद्रीय सशस्त्र निमलष्करी दलाची  उपलब्धता आणि त्यासंबंधित बाबींविषयी चर्चा करण्यासाठी मुख्यत: ही बैठक झाली.
आदिवासी विकास मंत्रालय
भारत मंडपममधील क्राफ्ट्स बझार येथे ट्राइब्स इंडिया दालनाच्या माध्यमातून जी 20 नेत्यांच्या शिखर परिषदेसाठी आदिवासी कला आणि कलाकृतींचे विस्तृत प्रदर्शन
गुजरात आणि मध्य प्रदेशातील आदिवासींद्वारे पिथोरा कलेची थेट प्रात्यक्षिके
आदिवासी व्यवहार मंत्रालयाच्या भारतीय आदिवासी सहकारी विपणन विकास संघाच्या  वतीने पारंपरिक आदिवासी कला, कलाकृती, चित्रे, मातीची भांडी, वस्त्र, सेंद्रिय नैसर्गिक उत्पादने आणि बरेच काही ‘ट्राईब्ज इंडिया’ दालनाच्या माध्यमातून प्रदर्शित करत आहे. 9 आणि 10 सप्टेंबर 2023 रोजी नवी दिल्लीतील भारत मंडपम येथे जी -20 नेत्यांच्या शिखर परिषदेचा एक भाग म्हणून हे प्रदर्शन क्राफ्ट्स बाजार  येथे आयोजित केले जात आहे.
पिथोरा कलेचे प्रख्यात कलाकार पद्मश्री पुरस्काराने सन्मानित परेश राठवा यावेळी उपस्थित राहून गुजरात आणि मध्य प्रदेशातील राठवा, भिलाला, नाईक आणि भील जमातींच्या समृद्ध आणि पारंपरिक कलेचे थेट प्रात्यक्षिक सादर करतील.जुन्या कलांना नवसंजीवनी देण्याच्या या तळमळीच्या दृष्टिकोनाने केवळ आपल्या सांस्कृतिक समृद्धीचे पुनरुज्जीवन केले नाही तर जगभरात कुतूहल निर्माण केले आहे.
मध्य प्रदेशातील गोंड आणि ओदीशातील कारागिरांनी काढलेली सौरा चित्रे डोळ्यांचे पारणे फेडणारी आहेत . लेह-लडाख आणि हिमाचल प्रदेश या उंचावरील भागातील अंगोरा आणि पश्मिना व्यतिरिक्त, बोध आणि भुतिया जमातींनी विणलेल्या शाली इथे बघायला मिळणार असून हे चुकवू नये असेच आहे. नागालँडच्या कोन्याक आदिवासींचे रंगीबेरंगी दागिने डोळ्यांना आनंद देतात.
धार्मिक कार्ये आणि शुभ कार्यक्रमांमध्ये परिधान केल्या जाणाऱ्या मध्य प्रदेशातील महेश्वरी रेशमी साड्यांची श्रीमंती पाहायला मिळते . एरी किंवा "मिलेनियम सिल्क" ला, आसाममधील बोडो जमातीने अतिशय नाजूकपणे बनवले आहे जे समृद्धीला एक नवीन परिमाण देते.
वितळलेले धातू, मणी, रंगीबेरंगी काचेचे तुकडे, लाकडी चेंडू यापासून कोरलेले ढोकरा दागिने यातून पारंपरिकतेसह वेगळेपण आणि समृद्धी दिसून येते. हे पारंपरिक दागिने नैसर्गिक संकल्पनेवर आधारित आणि पारंपरिक आणि अत्याधुनिक आहेत. पश्चिम बंगाल, ओदीशा , छत्तीसगड आणि मध्य प्रदेशातील आदिवासी कारागीर या मूळ कलाकृतींचे शिल्पकार आहेत.
राजस्थानच्या मीना आदिवासी कारागिरांनी धातूपासून तयार केलेल्या अंबाबरी कलाकुसरीत मोहकता आणि सौंदर्य अतिशय नाजूकपणे कोरले आहे. ही उत्पादने रंग किंवा सजावटीची कला असलेली एनालिंग वापरून तयार केली जातात किंवा पृष्ठभागावर फुले, पक्षी इत्यादींच्या नाजूक रचना जोडून धातूचा पृष्ठभाग सजवला जातो. ज्या घरांमध्ये अशा कलाकुसरीच्या वस्तू ठेवल्या जातात त्या घरांची या वस्तू अनोखी शोभा वाढवतात आणि घरात प्रसन्नता आणतात .
आंध्र प्रदेश, गुजरात, तमिळनाडू, छत्तीसगड आणि महाराष्ट्रासह भारतातील विविध राज्यांतील अराकू व्हॅली कॉफी, मध, काजू, तांदूळ, मसाले यासारखी नैसर्गिक उत्पादने ट्रायफेडद्वारे प्रदर्शित केलेल्या अनेक उत्पादनांपैकी काही आहेत.
या सर्वांसह इतर अनेक उत्पादने ट्राइब्स इंडिया दालनामध्ये प्रदर्शित केली जात आहेत ज्यात विविधतेतील एकता, सांस्कृतिक आणि पारंपरिक कोलाज, राष्ट्राच्या वारशाची समृद्धता या सर्व गोष्टी एकाच छताखाली प्रदर्शित केल्या जात आहेत.
कृषी मंत्रालय
खासदारांसाठी विशेष भोजनाच्या माध्यमातून पौष्टिक तृणधान्यांना प्रोत्साहन देण्यासाठी एक प्रमुख उपक्रम सुरू करण्यात आला
उपराष्ट्रपती, पंतप्रधान, केंद्रीय मंत्री आणि खासदारांनी संसदेच्या आवारात भरड धान्य आधारित भोजनाचा आस्वाद घेतला
आंतरराष्ट्रीय पौष्टिक भरड धान्य वर्षाच्या निमित्ताने केंद्रीय कृषी आणि शेतकरी कल्याण मंत्रालयाने या भोजनाचे आयोजन केले होते
नवी दिल्ली, 20 डिसेंबर 2022
केंद्रीय कृषी आणि शेतकरी कल्याण मंत्रालयाने आज संसदेच्या प्रांगणात खासदारांसाठी 'भरड धान्य आधारित खाद्यपदार्थांचा समावेश असलेले विशेष भोजन' आयोजित करून देशात आणि जगभरात याला प्रोत्साहन देण्यासाठी एक प्रमुख उपक्रम हाती घेतला.
आंतरराष्ट्रीय भरड धान्य वर्ष 2023 ची तयारी करण्याच्या उद्देशाने, उपराष्ट्रपती आणि राज्यसभेचे सभापती जगदीप धनखड , पंतप्रधान नरेंद्र मोदी, लोकसभा अध्यक्ष ओम बिर्ला, राज्यसभेचे उपसभापती हरिवंश, केंद्रीय मंत्री आणि राज्यसभा आणि लोकसभेचे खासदार या 'विशेष भोजनात ' सहभागी झाले आणि ज्वारी, बाजरी, नाचणी इत्यादीपासून बनवलेल्या पौष्टिक पदार्थांचा त्यांनी आस्वाद घेतला आणि मोकळ्या मनाने या उपक्रमाचे कौतुक केले तसेच भरड धान्य वर्षाचे स्वागत केले.
पंतप्रधान नरेंद्र मोदी यांच्या पुढाकाराने आणि भारत सरकारच्या प्रस्तावावर , संयुक्त राष्ट्रांनी 2023 हे वर्ष आंतरराष्ट्रीय भरड धान्य वर्ष म्हणून घोषित केले आहे, जे देशभरात तसेच जगभरात उत्साहाने साजरे केले जाईल. राष्ट्रीय-आंतरराष्ट्रीय स्तरावर त्याची तयारी जोरात सुरू आहे. भरड धान्याची मागणी आणि वापर वाढवण्याच्या उद्देशाने भरड धान्याबाबत जनजागृती करण्यासाठी कृषी आणि शेतकरी कल्याण मंत्रालय सर्व संबंधितांच्या सहकार्याने अनेक उपाययोजना करत आहे.
तोमर म्हणाले की, आपल्या प्राचीन पौष्टिक धान्याला आपल्या आहारात पुन्हा आदराचे स्थान मिळावे असे पंतप्रधान नरेंद्र मोदींना वाटते. तसेच, या उपक्रमामुळे भरड धान्याची लागवड करणार्या शेतकर्यांना दीर्घकाळात चांगला परतावा मिळेल, असेही ते म्हणाले.
भोजनात भारतीय भरड धान्याचे वैविध्य आणि विविध पाककृतींचा समावेश करण्यात आला होता. या भोजनाबरोबरच , भरड धान्यावर आधारित उत्पादने देखील या ठिकाणी प्रदर्शित करण्यात आली होती, ज्यामध्ये रेडी टू ईट आणि रेडी टू कुक पदार्थांचा समावेश होता.
संयुक्त राष्ट्रसंघाच्या अन्न आणि कृषी संघटनेतर्फे रोम  येथे अलिकडेच आंतरराष्ट्रीय पोषक भरड धान्य वर्षाचा उदघाटन सोहळा आयोजित करण्यात आला होता. या कार्यक्रमात भारतीय शिष्टमंडळ सहभागी झाले होते.
भरड धान्ये हे प्राचीन आणि कोरडवाहू जमिनीतील महत्त्वाचे पीक आहे. लहान दाणे असलेली ही अत्यंत पौष्टिक तृणधान्ये छोट्या शेतजमिनीत मातीत/कमी पर्जन्यमान असलेल्या कमी सुपीक मातीत आणि खते आणि कीटकनाशकांचा कमीत कमी वापर करून पीक घेतले जाते. मूळ भारतातील भरड धान्ये, पोषक तृणधान्ये म्हणून लोकप्रिय झाली आहेत, कारण ते आपल्या दैनंदिन जीवनासाठी आवश्यक पोषक घटक प्रदान करतात.N.Chitale/S.Kane/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 188
पंतप्रधान कार्यालय
पंतप्रधानांनी राजस्थानचे मंत्री मास्टर भंवरलाल मेघवाल यांच्या निधनावर शोक व्यक्त केला
पंतप्रधान नरेंद्र मोदी यांनी राजस्थाचे कॅबिनेट मंत्री मास्टर भंवरलाल मेघवाल यांच्या निधनाबद्दल तीव्र शोक व्यक्त केला आहे.
ट्वीट संदेशात पंतप्रधान मोदी म्हणाले, "राजस्थानचे कॅबिनेट मंत्री, मास्टर भंवरलाल मेघवाल जी यांच्या निधनामुळे दुःख झाले. ते राजस्थानची सेवा करणारे दिग्गज नेते होते. या शोकसमयी, त्यांचे कुटुंबीय आणि समर्थकांप्रती माझ्या सहवेदना".
Saddened by the demise of Rajasthan Cabinet Minister, Master Bhanwarlal Meghwal Ji. He was a veteran leader who was passionate about serving Rajasthan. In this hour of sadness, my condolences to his family and supporters: PM @narendramodi
— PMO India  November 16, 2020